Meghan Cremer: Familie wag nog met begrafnis | Netwerk24
Deur Maygene de Wee 13 Augustus 2019 07:44
Nog geen reëlings vir die begrafnis van die vermoorde Meghan Cremer (30) van Kaapstad was teen Maandag getref nie.
Haar ma, Gill, het gesê die begrafnisreëlings sal nog bekend gemaak word.
Netwerk24 het verneem dat 'n lykskouing nog nie gedoen is nie.
Haar lyk is verlede Donderdag onder 'n hoop sand by 'n sandmyn in Olieboomweg in Philippi gevind.
Cremer is op Sondag 4 Augustus as vermis aangemeld. Sy is die vorige dag laas lewend gesien toe sy in haar wit Toyota Auris van die Vaderlandsche Rietvlei-perdeplaas in Philippi, waar sy gewoon het, weggery het.
Haar voertuig is die Maandagoggend na bewering in die besit van drie mans in Lotusrivier gevind.
Jeremy Sias, Charles Daniels en Shiraaz Jaftha het verlede Donderdag in die landdroshof in Athlone op aanklagte van moord, motordiefstal en die besit van gesteelde goedere verskyn. Die saak is tot Donderdag vir 'n formele borgtogaansoek uitgestel.
Teen Maandagmiddag het meer as 37 000 mense 'n aanlyn versoekskrif geteken om borgtog aan die drie beskuldigdes teen te staan. Die versoekskrif is op die Facebook-blad SA Women Fight Back begin.
Een van die administrateurs van die blad, Bronwyn Litkie, sê op die blad toestemming is verkry om Donderdag 'n vreedsame protesoptrede voor die landdroshof te hou.
Die groep is onder meer gemik op die bemagtiging van vroue en om 'n veiliger Suid-Afrika vir hulle te probeer skep.